
BIRŠTONO SAVIVALDYBĖS ABITURIENTŲ 2022 M. BRANDOS EGZAMINŲ REZULTATAI 

Birštono savivaldybės abiturientai 2022 m. valstybinių brandos egzaminų sesijoje daugiausiai rinkosi laikyti  lietuvių kalbos ir literatūros valstybinį brandos egzaminą – 29 abiturientai. Anglų k. valstybinį brandos egzaminą  laikė 28 abiturientai,  matematiką – 17, istoriją ir biologiją – 10, geografiją – 8, chemiją – 2, informacines technologijas, fiziką ir rusų k. – po vieną abiturientą. 
Pagal VBE įvertinimų vidurkius, Birštono savivaldybės abiturientai aukščiausius balus gavo iš informacinių technologijų egzamino – 78,00  (šalies – 37,46). Antroje vietoje, ženkliai aplenkiant šalies vidurkį yra geografijos valstybinio brandos egzamino rezultatai – 65.38 (šalies - 51.04), o trečioje chemijos valstybinio brandos egzamino rezultatai - 70,5 (šalies – 56,62). Turime vieną 100 balų vertinimą iš anglų k. Birštono abiturientų anglų k. valstybinio brandos egzamino vertinimo vidurkis yra aukštesnis nei šalies – 65,36 (šalies – 60,52). Biologijos valstybinio brandos egzamino vertinimo vidurkis Birštono abiturientų aukštesnis nei šalies – 49,5 (šalies – 46,14). Fizikos egzamino vidurkis lygus šalies vidurkiui – 67. 
Džiaugiamės, kad mūsų abiturientų matematikos valstybinio brandos egzamino išlaikymo vidurkis siekia 32,18 (šalies – 24,3). Iš 17 laikiusiųjų tik trims abiturientams nepasisekė surinkti reikiamą balų skaičių. Atsižvelgiant į bendrą šalies situaciją, Birštono savivaldybė dėl teigiamų matematikos balų rezultatų  žiniasklaidoje buvo paminėta Švietimo, mokslo ir sporto ministrės.
Birštono abiturientų lietuvių kalbos ir literatūros valstybinio brandos egzamino rezultatų vidurkis – 46,21 (šalies – 48,28), istorijos –  39,2 (šalies –  48,04) ir rusų kalbos –  32 (šalies – 71,31) žemesnis lyginant su šalies vidurkiu. 
Trys Birštono savivaldybės abiturientai laikė mokyklinį menų brandos egzaminą. Laikiusieji gavo 8, 9 ir 10 balų įvertinimą. 
Birštono gimnazijos abiturientai pateikė po vieną apeliaciją –  dėl lietuvių kalbos ir literatūros bei istorijos valstybinio brandos egzamino įvertinimo.


